Et bilde som inneholder Grafikk

KI-generert innhold kan være feil.

**Personvernerklæring - GDPR**

Personopplysninger er enhver opplysning som kan knyttes til deg som person. Gudbrandsdal Krisesenter IKS behandler dine personopplysninger på en lovlig og sikker måte. Når vi «behandler personopplysninger», betyr det for eksempel at vi samler inn opplysningene, registrerer dem, setter dem sammen, lagrer dem, sletter dem eller utleverer dem. Dine personopplysninger håndteres i tråd med personopplysningsloven og EUs personvernforordning (GDPR: General Data Protection Regulation).

Denne personvernerklæringen inneholder informasjon om hvordan vi samler inn og behandler personopplysninger om deg hvis du tar kontakt med oss (henvendelser), og hvis du benytter vårt bo eller dagtilbud. Dine rettigheter er også beskrevet. Alle opplysningene er omfattet av streng taushetsplikt i henhold til krisesenterloven § 5.

**Hvorfor behandler vi personopplysninger om deg?**

**1.Henvendelser**

Vi registrerer henvendelser som kommer til oss. Vi vurderer dette som nødvendig for å sikre at de som tar kontakt får best mulig hjelp på sin henvendelse.

**2.Bruker**

Vi samler inn, behandler og evt. oppbevarer personopplysninger som vi trenger for å gi deg et godt og helhetlig krisesentertilbud jf. krisesenterlovens §§ 1-4. Dette skjer som hovedregel på grunnlag av samtykke fra deg.

**Hvor henter vi opplysninger fra?**

**1.Henvendelser**

Vi henter hovedsakelig opplysninger direkte fra deg som tar kontakt. Du kan få informasjon, råd og veiledning selv om du ønsker å være anonym. I noen tilfeller kan vi få opplysninger om deg fra en tredjepart, for eksempel samarbeidsinstanser som politi, barnevern og nav eller din familie/nettverk.

**2.Bruker**

I all hovedsak henter vi opplysninger direkte fra deg som benytter vårt tilbud. Du har rett til å være anonym i kontakt med oss dersom du ønsker det, men for at vi skal kunne sikre forsvarlig drift må ledelsen kjenne til din identitet dersom du benytter botilbudet.

**Hvilke personopplysninger behandler vi?**

Du velger selv hvilke opplysninger du gir oss i forbindelse med at du er i kontakt med oss.

**1.Henvendelser**

Det kan innebære navn, telefonnummer, e-post og evt. andre personopplysninger som måtte følge av henvendelsen.

**2.Bruker**

Det kan innebære navn, fødselsnummer/D-nummer/DUF-dummer, kjønn, adresse, telefonnummer, e-post, sivilstatus, nærmeste pårørende, barn, språk, arbeidssted/skole/annet dagtilbud, type oppholdstillatelse, økonomi f.eks. inntektskilde og leie av bolig, kontaktpersoner i instanser. Sosiale forhold f.eks. nettverk, familieforhold, voldshistorie. Av og til relevante helseopplysninger.

Vi deltar i nasjonal statistikkføring for krisesentertilbudet. Statistikken er anonym, og hentes kun inn til statistiske formål. Hvis du ønsker kan du reservere deg mot registrering, og informere oss om dette.

**Hvordan tar vi vare på personopplysningene dine?**

Opplysningene registreres i lukket fagsystem, hvor kun ansatte har tilgang. Vi beskytter opplysningene på ulike måter, som for eksempel gjennom brannmurer, kontroll på hvem som har tilgang til vårt kontor/bygning, tilgangskontroll i systemet og logging av hvem som benytter/er inne på aktuelle personopplysninger. Det er kun de ansatte med behov for informasjonen som skal behandle den, og ansatte skal være bevisste på hvordan personopplysninger behandles.

**Hvem utleverer vi personopplysningene dine til?**

Personopplysningene er som tidligere nevnt underlagt taushetsplikt, og kan ikke utleveres til andre med mindre du enten samtykker til det selv eller lovhjemmel fritar oss fra taushetsplikten.

Opplysningene vi henter inn skal kun brukes til det formålet de er innhentet for som beskrevet over, med mindre vi har lovlig grunnlag til å bruke opplysningene også til andre formål. Dette kan f.eks. innebære at anvendelse av barnevernloven § 13-2 (meldeplikt til barnevernet) og/eller straffelovens § 196 (avvergeplikt) vil være aktuelt.

Når dine personopplysninger behandles i fagsystem som ligger hos ekstern leverandør, har vi databehandleravtale med leverandøren for å regulere sikkerheten rundt behandlingen.

**Hvor lenge oppbevarer vi personopplysningene dine?**

**1.Henvendelser**

Vi lagrer opplysninger fra henvendelser inntil 12 måneder. Vi vurderer at dette er rimelig tid i forhold hvordan disse opplysningene brukes. Hvis du ønsker at opplysningene slettes før dette, kan du be om det.

**2.Bruker**

Dersom du samtykker til det, lagrer vi opplysningene i 10 år fra samtykket ble gitt. Opplysninger om deg blir da slettet. Hvis du ønsker å slette opplysningene kan du be om det. Dersom du ber om sletting, men samtidig benytter vårt botilbud, vil opplysningene slettes når du ikke lenger benytter botilbudet.

**Hvem er behandlingsansvarlig?**

Behandlingsansvarlig er den som bestemmer formålet med behandlingen av personopplysninger. Det er Gudbrandsdal Krisesenter IKS ved daglig leder, som er behandlingsansvarlig.

Kontaktinformasjon:

Gudbrandsdal Krisesenter IKS, skoletorget 6D, 2609 Lillehammer.

Telefon: 41 48 12 20, E-post: [post@gudbrandsdal-krisesenter.no](mailto:post@gudbrandsdal-krisesenter.no )

For spørsmål du måtte ha om vår behandling av dine personopplysninger, kan du ta kontakt med oss ved å benytte kontaktinformasjonen beskrevet over.

**Internkontroll**

Vi har rutiner for internkontroll for å sikre korrekt håndtering og sikring av personopplysninger. Personopplysningene behandles i IT-systemer som har strengt krav til informasjonssikkerhet. All tilgang til systemene er tilgangsstyrt og trafikken blir logget.

**Dine rettigheter**

**Rett til innsyn**

Når vi behandler opplysninger om deg, har du i hovedsak rett til innsyn i egne personopplysninger. Det betyr at du har rett til å vite hva som behandles, hva opplysningene brukes til og hvor lenge opplysningene lagres. Du kan når som helst be om innsyn i dine personopplysninger. Vi vil svare på henvendelsen din så fort som mulig, og senest innen 30 dager. I de tilfeller hvor kravet er ressurskrevende kan det ta noe lengre tid før du får svar, vi vil i så fall informere deg om dette.

Vi vil be deg om å bekrefte identiteten din eller oppgi ytterligere informasjon før vi lar deg ta i bruk dine rettigheter ovenfor oss. Dette gjør vi for å være sikre på at du er den du er, og at ingen andre gir seg ut for å være deg.

**Rett til retting**

Oppdager du at vi har feilaktige opplysninger om deg, kan du kreve at vi korrigerer informasjonen ved å ta kontakt med oss.

Til orientering kan ikke ansattes observasjoner/vurderinger rettes og/eller slettes, men kommentarer kan legges til.

**Rett til sletting**

Vi lagrer opplysninger om deg i 10 år før de slettes. Vi sletter lagrede personopplysninger dersom du ber om det. Ved behov for anvendelse av barnevernloven § 13-2 og straffelovens § 196, vil opplysningene da slettes så snart det ikke er nødvendig at de lagres videre.

**Rett til begrensning**

Dette innebærer at personopplysningene som samles inn om deg ikke lenger behandles, men fortsatt lagres. Dette vil for eksempel være aktuelt hvis du ikke er i kontakt med oss, men har samtykket til oppbevaring.

**Dataportabilitet**

Ikke relevant hos oss.

**Rett til å protestere**

Du kan protestere på at vi behandler opplysninger om deg, ved å kontakte oss.

**Melde avvik til Datatilsynet**

Hvis du mener at vår behandling av personopplysninger ikke stemmer med det vi har beskrevet her, eller at vi på andre måter bryter personvernlovgivningen, så kan du melde avvik til Datatilsynet. Du kan gjerne også melde ifra direkte til oss, og vi er pliktig å melde bruddet videre til Datatilsynet innen 72 timer jf. personvernforordningen art. 33 nr. 1.

Du finner informasjon om hvordan du kan kontakte Datatilsynet på deres nettside: [Datatilsynet](https://www.datatilsynet.no/)